Beloning vir inligting oor vermiste Upington-seunLee-Virno van Wyk (5) van Louisvaleweg in Upington word sedert 31 Mei vermis. (Foto: Verskaf) Ná 21 dae glo familie van die vermiste Lee-Virno van Wyk (5) van Upington in die Noord-Kaap dat dié kleuter steeds leef. Lee-Virno is nou al drie weke weg nadat hy op 31 Mei verdwyn het toe hy saam met maats by die treinspoor in Louisvaleweg gespeel het. Die polisie het intussen ook ŉ beloning uitgeloof vir enige inligting wat kan help om Lee-Virno op te spoor. Sy oom, Maxwell, het Dinsdag aan Maroela Media gesê die familie vermoed die kind is ontvoer. “Ons hoop is dat hy lewend gevind sal word. “Indien hy dood was, sou ons al die liggaam gevind het. Tot dusver het ons steeds niks gevind nie.” Maxwell sê die familie, onder wie Lee-Virno se ma, Lie-En, kry baie ondersteuning van die gemeenskap. “Onder omstandighede cope ons nog.” Sers. Omphile Masegela, polisiewoordvoerder, sê die polisie het intussen ŉ kontantbeloning uitgeloof vir enige inligting wat in die soektog na Lee-Virno kan help. Hy het egter nie oor die bedrag uitgebrei nie. Maroela Media het vroeër berig dat Lee-Virno ná skool op die betrokke dag direk na sy niggie se huis, wat ook in Louisvaleweg geleë is, gegaan het. Dit was omstreeks 12:30. Die niggie het later alleen teruggekom en vir haar pa gesê dat Lee-Virno steeds saam met sy maats speel. Hy het egter nooit teruggekeer nie en uitgebreide soektogte na hom het steeds niks opgelewer nie. Masegela het Maandag opnuut ŉ beroep op die gemeenskap gedoen om met inligting na vore te kom en gesê dat alle inligting as vertroulik hanteer sal word. Lede van die publiek word versoek om kapt. Koos van den Heever by 082 302 0442 te kontak, of sers. Lebogang Mokwene by 082 330 4478.